অ্যাড্রিনাল কর্টেক্স

অ্যাড্রিনাল কর্টেক্স হল অ্যাড্রিনাল গ্রন্থি-র বাইরের অংশ এবং গ্রন্থির বৃহত্তম অঞ্চল। অ্যাড্রিনাল কর্টেক্স তিনটি পৃথক অঞ্চলে বিভক্ত। এরা হলো: জোনা গ্লোমেরুলোসা, জোনা ফ্যাসিকুলাটা এবং জোনা রেটিকুলারিস। প্রতিটি অঞ্চল নির্দিষ্ট হরমোন উৎপাদন করে। এটি অ্যান্ড্রোজেন সংশ্লেষণের জন্য একটি গৌণ স্থান হিসেবে ভুমিকা রাখে।

স্তরসমূহ 

অ্যাড্রিনাল কর্টেক্স তিনটি প্রধান অঞ্চল বা স্তর নিয়ে গঠিত, যেগুলি নীচে উল্লিখিত স্বতন্ত্র হরমোন দ্বারা নিয়ন্ত্রিত হয়। এই শরীরতাত্ত্বিক স্থানবন্টন বা অ্যানাটমিক জোনেশন অণুবীক্ষণিক স্তরে উপলব্ধি করা যায়, যেখানে প্রতিটি অঞ্চল কাঠামোগত ও শারীরস্থানিক বৈশিষ্ট্যের ভিত্তিতে একে অপরের থেকে ভিন্ন বৈশিষ্ট সম্পন্ন এবং তারা এই বৈশিষ্টের ভিত্তিতে পৃথক করা হয় ।

জোনা গ্লোমেরুলোসা 
সর্ববহিঃস্থ স্তর, জোনা গ্লোমেরুলোসা হল অ্যালডোস্টেরন, যা একটি মিনারেলোকর্টিকয়েড-এর প্রধান উৎপাদন স্থল। অ্যালডোস্টেরনের সংশ্লেষণ ও নিঃসরণ প্রধানত রেনিন-অ্যাঞ্জিওটেনসিন-অ্যালডোস্টেরন সিস্টেম দ্বারা নিয়ন্ত্রিত হয়। জোনা গ্লোমেরুলোসা কোষগুলি একটি নির্দিষ্ট এনজাইম যার নাম অ্যালডোস্টেরন সিনথেজ (CYP11B2 নামেও পরিচিত) তৈরি করে। অ্যালডোস্টেরন মূলত দীর্ঘমেয়াদী রক্তচাপ নিয়ন্ত্রণের জন্য দায়ী। অ্যালডোস্টেরন-এর প্রভাব দূরবর্তি প্যাঁচানো নালিকা এবং বৃক্কের সংগ্রাহক নালিকায় পরিলক্ষিত হয়, যেখানে এটি সোডিয়ামের পুনঃশোষণ বৃদ্ধি এবং পটাসিয়াম (মুখ্য কোষ দ্বারা) ও হাইড্রোজেন আয়ন (সংগ্রাহক নালিকার নিবেশিত(ইন্টারক্যালেটেড) কোষ দ্বারা) উভয়ের নিঃসরণ বৃদ্ধি করে। সোডিয়াম ধারণের ক্রিয়াটিতে ডিস্টাল কোলন এবং ঘর্মগ্রন্থিতে অ্যালডোস্টেরন রিসেপ্টর উদ্দীপনার প্রতিক্রিয়ার ফলাফল হিসেবে পরিলিক্ষিত হয়। যদিও অ্যালডোস্টেরনের টেকসই উৎপাদনের জন্য নিম্ন-বিভবের সক্রিয় Ca2+ চ্যানেল-এর মাধ্যমে ক্রমাগত Ca2+ প্রবেশের প্রয়োজন, তবে বিচ্ছিন্ন জোনা গ্লোমেরুলোসা কোষগুলিকে অ-উত্তেজনশীল বলে বিবেচনা করা হয়, যেখানে রেকর্ডকৃত ঝিল্লি বিভব অতিমাত্রায় অতিসমবর্তিত থাকে যা Ca2+ চ্যানেল প্রবেশের অনুমতি দেয় না।

অ্যালডোস্টেরনের নিঃসরণ অ্যাড্রেনোকর্টিকোট্রপিক হরমোন (ACTH) দ্বারাও উদ্দীপিত হয়।

জোনা গ্লোমেরুলোসার কোষগুলি ১১β-হাইড্রোক্সিলেজ এবং ১৭α-হাইড্রোক্সিলেজ প্রকাশ করে না। এই কারণেই জোনা গ্লোমেরুলোসা কর্টিসল, কর্টিকোস্টেরন, বা যৌন হরমোন (অ্যান্ড্রোজেনসমূহ) সংশ্লেষণ করতে পারে না।
মানব অ্যাড্রিনোকর্টিকাল টিস্যুর জোনা গ্লোমেরুলোসা কোষগুলিতে স্নায়ু-নির্দিষ্ট প্রোটিনের অভিব্যক্তি কয়েকজন লেখক দ্বারা পূর্বাভাসিত এবং বিবৃত করা হয়েছে এবং এটি পরামর্শ দেওয়া হয়েছিল যে স্নায়বিক কোষ আঠালো অণু (NCAM)-এর মতো প্রোটিনের অভিব্যক্তি এই কোষগুলির পুনর্জন্মমূলক বৈশিষ্ট্যকে প্রতিফলিত করে, যা জোনা ফ্যাসিকুলাটা-তে স্থানান্তরিত হওয়ার পরে NCAM ইমিউনোরিয়্যাক্টিভিটি হারাবে। যাইহোক, জোনা গ্লোমেরুলোসা কোষগুলির নিউরোএন্ডোক্রাইন বৈশিষ্ট্য সম্পর্কিত অন্যান্য তথ্যের সাথে, NCAM অভিব্যক্তি এই কোষগুলির একটি নিউরোএন্ডোক্রাইন পার্থক্যকে প্রতিফলিত করতে পারে।

জোনা ফ্যাসিকুলাটা 
গ্লোমেরুলোসা এবং রেটিকুলারিসের মধ্যে অবস্থিত, জোনা ফ্যাসিকুলাটা-র কোষগুলি গ্লুকোকর্টিকয়েড (যেমন ১১-ডিঅক্সিকর্টিকোস্টেরন, কর্টিকোস্টেরন, এবং কর্টিসল) সংশ্লেষণ ও নিঃসরণ করে, সেইসাথে অ্যাড্রিনাল অ্যান্ড্রোজেন ও ইস্ট্রোজেন-এর সামান্য পরিমাণ। জোনা ফ্যাসিকুলাটায় জোনা রেটিকুলারিসের তুলনায় বেশি ৩β-হাইড্রক্সিস্টেরয়েড ডিহাইড্রোজেনেস কার্যকলাপ রয়েছে। অতএব, জোনা ফ্যাসিকুলাটা আরও ১১-ডিঅক্সিকর্টিকোস্টেরন, কর্টিকোস্টেরন, এবং কর্টিসল তৈরি করে। মানুষের মধ্যে কর্টিসল নিঃসরণকে উদ্দীপিতকারী প্রধান হরমোন হল অ্যান্টেরিয়র পিটুইটারি থেকে নিঃসৃত ACTH। এটি দেখানো হয়েছে যে শিশুদের অসুস্থতার সময় জোনা ফ্যাসিকুলাটার স্টেরয়েডোজেনিক ক্ষমতা বৃদ্ধি পায়।

জোনা রেটিকুলারিস 
সর্ব-অন্তঃস্থ কর্টিকাল স্তর, জোনা রেটিকুলারিস, অ্যাড্রিনাল অ্যান্ড্রোজেন তৈরি করে, সেইসাথে সামান্য পরিমাণে ইস্ট্রোজেন এবং কিছু গ্লুকোকর্টিকয়েড। জোনা ফ্যাসিকুলাটার তুলনায় জোনা রেটিকুলারিসে ১৭,২০-লায়েজ কার্যকলাপের জন্য প্রয়োজনীয় সহ-কারক বেশি রয়েছে। অতএব, জোনা রেটিকুলারিস আরও বেশি অ্যান্ড্রোজেন উৎপাদন করে, মানুষের মধ্যে প্রধানত ডিহাইড্রোএপিয়ানড্রোস্টেরন (DHEA), DHEA সালফেট (DHEA-S), এবং অ্যান্ড্রোস্টেনেডিয়ন (টেস্টোস্টেরন-এর অগ্রদূত)। ডিএইচইএস-এর নিঃসরণও এসিটিএইচ দ্বারা উদ্দীপিত হয়।

হরমোন সংশ্লেষণ 

অ্যাড্রিনাল কর্টেক্সে সংশ্লেষিত স্টেরয়েডের অগ্রদূত হল কোলেস্টেরল যা ভেসিকলে সংরক্ষিত থাকে। অ্যাড্রিনাল কর্টেক্সে কোলেস্টেরল ডি নভো সংশ্লেষিত হতে পারে। তবুও, কোলেস্টেরলের প্রধান উৎসটি হচ্ছে সেই কোলেস্টেরল যা বাহিত লিপোপ্রোটিনের সাথে গৃহীত হয়।

এই পর্যায় পর্যন্ত পদক্ষেপগুলি অনেক স্টেরয়েড-উৎপাদনকারী টিস্যুতে ঘটে। তবে অ্যালডোস্টেরন এবং কর্টিসল উৎপাদনের পরবর্তী পদক্ষেপগুলি প্রাথমিকভাবে অ্যাড্রিনাল কর্টেক্সে ঘটে:
 প্রোজেস্টেরন → (C21-তে হাইড্রোক্সিলেশন) → ১১-ডিঅক্সিকর্টিকোস্টেরন → (C11 এবং C18-তে আরও দুটি হাইড্রোক্সিলেশন) → অ্যালডোস্টেরন
 প্রোজেস্টেরন → (C17-তে হাইড্রোক্সিলেশন) → ১৭-আলফা-হাইড্রক্সিপ্রোজেস্টেরন → (C21-তে হাইড্রোক্সিলেশন) → ১১-ডিঅক্সিকর্টিসল → (C11-তে হাইড্রোক্সিলেশন) → কর্টিসল

উৎপাদন 
অ্যাড্রিনাল কর্টেক্স বেশ কয়েকটি ভিন্ন কর্টিকোস্টেরয়েড হরমোন উৎপন্ন করে।

মিনারেলোকর্টিকয়েডসমূহ 

প্রাথমিক মিনারেলোকর্টিকয়েড, অ্যালডোস্টেরন, অ্যাড্রিনোকর্টিকাল জোনা গ্লোমেরুলোসা-তে অ্যালডোস্টেরন সিনথেজ এনজাইমের ক্রিয়া দ্বারা উৎপন্ন হয় (CYP11B2 নামেও পরিচিত)। অ্যালডোস্টেরন মূলত দীর্ঘমেয়াদী রক্তচাপ নিয়ন্ত্রণের জন্য দায়ী। ডিস্টাল কনভোলিউটেড টিউবিউল এবং বৃক্কের সংগ্রাহক নালিকায় অ্যালডোস্টেরনের প্রভাব, যেখানে এটি সোডিয়ামের পুনঃশোষণ বৃদ্ধি এবং পটাসিয়াম (প্রিন্সিপাল কোষ দ্বারা) ও হাইড্রোজেন আয়ন (সংগ্রাহক নালিকার ইন্টারক্যালেটেড কোষ দ্বারা) উভয়ের নিঃসরণ বৃদ্ধি করে। সোডিয়াম ধারণ অ্যালডোস্টেরন রিসেপ্টর উদ্দীপনার প্রতিক্রিয়ায় ডিস্টাল কোলন এবং ঘর্মগ্রন্থিতেও পরিলক্ষিত হয়। যদিও অ্যালডোস্টেরনের টেকসই উৎপাদনের জন্য নিম্ন-ভোল্টেজ সক্রিয় Ca2+ চ্যানেল-এর মাধ্যমে ক্রমাগত Ca2+ প্রবেশের প্রয়োজন, তবে বিচ্ছিন্ন জোনা গ্লোমেরুলোসা কোষগুলিকে অ-উত্তেজনশীল বলে বিবেচনা করা হয়, যেখানে রেকর্ডকৃত ঝিল্লি বিভব অতিমাত্রায় হাইপারপোলারাইজড থাকে যা Ca2+ চ্যানেল প্রবেশের অনুমতি দেয় না।

গ্লুকোকর্টিকয়েড 

গ্লুকোকর্টিকয়েড প্রধানত জোনা ফ্যাসিকুলাটা-তে উৎপন্ন হয়।

গ্লুকোকর্টিকয়েড হল স্টেরয়েড হরমোন যা জীবনধারণের জন্য অপরিহার্য। এগুলি বিপাক, প্রতিরোধ ব্যবস্থার প্রতিক্রিয়া, মেজাজ, জ্ঞানীয় কার্যাবলী, হৃদসংবহনতন্ত্রের কার্যকলাপ এবং প্রজনন সহ অসংখ্য শারীরবৃত্তীয় প্রতিক্রিয়ায় ভূমিকা রাখে। গ্লুকোকর্টিকয়েড স্বতঃঅনাক্রম্য রোগ ও লিম্ফোপ্রোলিফেরেটিভ রোগের মতো অনেক রোগের চিকিৎসার জন্য ওষুধ হিসাবে ব্যাপকভাবে ব্যবহৃত হয়। মানুষের প্রধান গ্লুকোকর্টিকয়েড হল কর্টিসল।

অ্যান্ড্রোজেন 

এগুলি প্রধানত জোনা রেটিকুলারিস-এ উৎপন্ন হয়। সর্বাপেক্ষা গুরুত্বপূর্ণ অ্যান্ড্রোজেনগুলির মধ্যে রয়েছে:
 টেস্টোস্টেরন: একটি হরমোন যার বিস্তৃত প্রভাব রয়েছে, যা কোষের বৃদ্ধি উদ্দীপনা ও পেশী ভর বৃদ্ধি থেকে শুরু করে দ্বিতীয় পর্যায়ের যৌন বৈশিষ্ট্যগুলির বিকাশ পর্যন্ত।
 ডাইহাইড্রোটেস্টোস্টেরন (ডিএইচটি): টেস্টোস্টেরনের একটি মেটাবোলাইট, এবং এটি টেস্টোস্টেরনের চেয়ে শক্তিশালী অ্যান্ড্রোজেন কারণ এটি অ্যান্ড্রোজেন রিসেপ্টরের সাথে দৃঢ়ভাবে আবদ্ধ হয়।
 অ্যান্ড্রস্টেনিডিয়ন (অ্যান্ড্রো): শুক্রাশয়, অ্যাড্রিনাল কর্টেক্স ও ডিম্বাশয় দ্বারা উৎপন্ন একটি অ্যান্ড্রোজেনিক স্টেরয়েড। যদিও অ্যান্ড্রস্টেনিডিয়ন বিপাকীয়ভাবে টেস্টোস্টেরন ও অন্যান্য অ্যান্ড্রোজেন-এ রূপান্তরিত হয়, এটি ইস্ট্রোন-এর মূল গঠনও বটে।
 ডিহাইড্রোএপিঅ্যান্ড্রোস্টেরন (ডিএইচইএ): এটি প্রাকৃতিক ইস্ট্রোজেন-এর প্রাথমিক অগ্রদূত। ডিএইচইএ-কে ডিহাইড্রোইসোঅ্যান্ড্রোস্টেরন বা ডিহাইড্রোঅ্যান্ড্রোস্টেরনও বলা হয়। রেটিকুলারিস একটি সালফোট্রান্সফেরেজ, এসইউএলটি২এ১-এর ক্রিয়ার কারণে ডিএইচইএ-সালফেট-ও উৎপন্ন করে।

রোগতত্ত্ব 

 অ্যাড্রিনাল অপ্রতুলতা (যেমন অ্যাডিসনের রোগ-এর কারণে)
 কুশিং সিনড্রোম
 কুশিং'স ডিজিজ
 কন'স সিনড্রোম

আরও দেখুন 
 অ্যাড্রেনার্কি
 অ্যাড্রেনোপজ

তথ্যসূত্র

বহিঃসংযোগ 
  – "Posterior Abdominal Wall: Blood Supply to the Suprarenal Glands"
 
 

অ্যাড্রিনাল গ্রন্থি
অন্তঃস্রাবী তন্ত্রের শারীরস্থান